נתוספו האונות במנינם: אם היתה האונה היתירה בצד האונות או מלפני הריאה שהיא לעומת הלב – מותרת. ואם היתה על גבה שהוא לעומת הצלעות – הרי זו טריפה. והוא שתהיה כעלה של הדס אחר שנפחוה אבל אם היא פחות מזה – כשרה. <i>הגה: ויש מחמירין לאסור כל יתרת שאיננה בדרי דאוני וכן נוהגין במקצת מקומות לאסור יתרת אפילו מקמא ואין מחלקין בין מקמא בין מגבא אלא אם היא עומדת בדרי דאוני וכשנופחין אותה נוטה לקמא – כשר. ואם נוטה לגבה: טריפה. ובמדינות אלו המנהג להכשיר יתרת מקמא ואין לשנות המנהג.</i>